DTAC ชี้เงื่อนไข-ราคาประมูล 1800MHz ไม่เหมาะสม ลุ้น กสทช.คลอดแผนคุ้มครองจนกว่าจะมีรายใหม่
DTAC ชี้เงื่อนไข-ราคาประมูล 1800MHz ไม่เหมาะสม ลุ้น กสทช.คลอดแผนคุ้มครองจนกว่าจะมีรายใหม่
15 มิ.ย. 2561

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC หรือ ดีแทค เปิดเผยว่า บริษัทสนใจเข้าร่วมประมูลคลื่นความถี่ต่ำ (Low-band spectrum) เพิ่มเติม เนื่องจากมีคลื่นความถี่สูงในมือจำนวนมากอยู่แล้ว ทำให้ตัดสินใจไม่เข้าร่วมประมูลคลื่น 1800 MHz ในรอบนี้ เพราะเห็นว่าเงื่อนไขและราคาไม่เหมาะสม
อย่างไรก็ตาม หากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ปรับเปลี่ยนเงื่อนไข อาทิ ปรับย่อยขนาดลงเป็นใบอนุญาตละ 5 MHz หรือยกเลิกเกณฑ์ N-1 บริษัทจะพิจารณาเข้าร่วมประมูล เนื่องจากมองว่าเป็นโอกาสที่จะได้คลื่นความถี่เข้ามาเพิ่มเติม หากมีเงื่อนไขที่เหมาะสมกับการดำเนินธุรกิจ
สำหรับการตัดสินไม่เข้าประมูลคลื่น 1800 MHz ในวันนี้ จะไม่ส่งผลกระทบต่อการให้บริการของบริษัท เพราะมีคลื่นย่านความถี่สูงมากที่สุดถึง 75 MHz ได้แก่ คลื่น 2100 MHz จำนวน 15MHz และ คลื่น 2300 MHz จำนวน 60MHz
ขณะเดียวกันบริษัทขยายโครงข่ายได้เร็วขึ้น โดยขยายสถานีฐานสำหรับการใช้งานบนคลื่น 2300MHz dtac turbo ด้วยเทคโนโลยี 4G TDD ได้แล้วอย่างน้อย 4 พันสถานีฐาน และคาดว่าจะขยายได้มากถึง 7 พันสถานีฐานภายในปีนี้
ขณะที่การขยายโครงข่ายสถานีฐาน 3G/4G บนโครงข่าย 2100MHz จำนวน 4 พันสถานีฐานในปี 60-61 นั้น บริษัทยังคงงบลงทุนในปีนี้ราว 1.5-1.8 หมื่นล้านบาท ส่วนในปี 62-63 ดีแทคจะขยายโครงข่าย 2300MHz dtac turbo ด้วยเทคโนโลยี 4G TDD เพิ่มเป็น 2 หมื่นกว่าสถานีฐาน
ทั้งนี้ ดีแทคคาดว่าในปีนี้จะมีลูกค้า 4G TDD จำนวน 4 ล้านราย จากที่เพิ่งเปิดตัวไป 1 สัปดาห์มีลูกค้าจำนวน 2 แสนราย โดย ณ สิ้นไตรมาส 1/61 ดีแทค มีจำนวนลูกค้ารวม 21.8 ล้านราย แบ่งเป็นลูกค้าแบบรายเดือน (Postpaid) จำนวน 5.7 ล้านราย และลูกค้าแบบเติมเงิน (Prepaid) จำนวน 16.1 ล้านราย ขณะที่ลูกค้า 4G มีอยู่ 8.5 แสนราย หรือ คิดเป็น 39%ของลูกค้ารวม
สำหรับแผนเยียวยาลูกค้าคลื่น 1800MHz และ 850MHz ของดีแทคที่กำลังจะสิ้นสุดสัญญาสัมปทานในวันที่ 15 ก.ย.61 ว่า ดีแทคได้ร่วมกับ บมจ.กสท โทรคมนาคม (CAT) ยื่นแผนความคุ้มครองในกรณีสิ้นสุดสัญญาสัมปทานต่อ กสทช.แล้วเมื่อ 7 มิ.ย.ที่ผ่านมา ซึ่งขณะนี้มีลูกค้าระบบ 2G คงค้างในระบบอยู่บ้าง แต่ไม่มาก
โดยบริษัทคาดว่า กสทช.จะอนุมัติแผนการคุ้มครองทั้งกรณีของคลื่น 1800 MHz ที่จะคุ้มครองจนกว่าจะมีรายใหม่ ส่วนคลื่น 850MHz ที่ยังไม่มีการนำออกมาประมูล บริษัทจะได้รับสิทธิให้บริการไปจนกว่าจะมีการจัดสรรคลื่นให้รายใหม่ด้วยเช่นกัน โดยที่ผ่านมาบริษัทได้ออกแคมเปญให้ลูกค้า 2G ย้ายมาเป็นลูกค้า 3G โดยเสนอเครื่องเก่าแลกเครื่องใหม่ไปบ้างแล้ว และจะมีการโรมมิ่งบางส่วนกับคลื่นของเอไอเอส